钦定古今图书集成/方舆汇编/边裔典/第101卷 > 隋
## 钦定古今图书集成/方舆汇编/边裔典/第101卷 > 隋

### 炀帝大业三年遣屯田主事常骏等使赤土国

按《隋书炀帝本纪》，不载。按《赤土本传》，“赤土国，扶南
之别种也。在南海中，水行百馀日而达所都，土色多
赤，因以为号。东波罗剌国，西婆罗娑国，南诃罗旦国，
北拒大海，地方数千里。其王姓瞿昙氏，名利富多塞，
不知有国近远，称其父释王位，出家为道，传位于利
富多塞，在位十六年矣。有三妻，并邻国王之女也。居
僧祗城，有门三重，相去各百许步，每门图画飞仙、仙
人、菩萨之像。悬金花铃毦，妇女数十人，或奏乐，或捧
金花，又饰四妇人，容饰如佛。塔边金刚力士之状，夹
门而立。门外者持兵仗，门内者执白拂，夹道垂素网
缀花。”王宫诸屋，悉是重阁。北户北面而坐，坐三重之
榻，衣朝霞布，冠金花冠，垂杂宝璎珞，四“女子立侍，左
右兵卫百馀人。王榻后作一木龛，以金银五香木杂
钿之，龛后悬一金光焰，夹榻又树二金镜，镜前并陈
金瓮，瓮前各有金香炉，当前置一金伏牛，牛前树壹
宝盖，盖左右皆有宝扇。”婆罗门等数百人，东西重行，
相向而坐。其官有萨陀迦罗一人，陀挐达叉二人，迦
利密迦三人，共掌政事；俱罗末帝一人掌刑法。每城
置那邪迦一人，钵帝十人。其俗等皆穿耳剪发，无跪
拜之礼，以香油涂身。其俗敬佛，尤重婆罗门。妇人作
髻于项后，男女通以朝霞、朝云杂色布为衣。豪富之
室，恣意华靡，唯金锁非王赐不得服用。每婚嫁，择吉
日，女家先期五日作乐饮酒，父执女手以授婿，七日
乃配焉。既娶， 则分财别居，唯幼子与父同居。父母兄
弟死，则剔发素服，就水上构竹木为棚。棚内积薪，以
尸置上，烧香建幡，吹蠡击鼓以送之。纵火焚薪，遂落
于水。贵贱皆同，唯国王烧讫收灰，贮以金瓶，藏于庙
屋。冬夏常温，雨多霁少，种植无时。特宜稻穄，白豆、黑
麻，自馀物产多同于交趾。以甘蔗作酒，杂以紫瓜根，
酒色黄赤，味亦香美，亦名椰浆为酒。炀帝即位，募能
通绝域者。大业三年，屯田主事常骏、虞部主事王君
政等请使赤土。帝大悦，赐骏等帛各百匹，时服一袭，
而遣赍物五千段，以赐赤土王。其年十月，骏等自《南
海》郡乘舟，昼夜二旬，每值便风，至《焦石山》而过，东南
泊陵迦钵拔多洲，西与《林邑》相对，上有神祠焉。又南
行至师子石，自是岛屿连接。又行二三日，西望见狼
牙须国之山，于是南达鸡笼岛，至于赤土之界。其王
遣婆罗门鸠摩罗以舶三十艘来迎，吹蠡击鼓以乐
隋使进金锁以缆骏船。月馀，至其都，王遣其子那邪
迦请与骏等礼见。先遣人送金盘贮香花并镜镊，金
合二枚贮香油，金瓶八枚贮香水，白叠布四条，以拟供使者盥洗。其日未时，那邪迦又将象二头，持孔雀
盖以迎使人，并致金花金盘，以藉诏函。男女百人奏
蠡鼓，婆罗门二人导路至王宫，骏等奉诏书上阁，王
以下皆跪。宣诏讫，引骏等坐，奏《天竺乐》。事毕，骏等还
馆。又遣婆罗门就馆送食，以草叶为盘，其大方丈，因
谓骏曰：“今是大国中人，非复赤土国矣。饮食疏薄，愿
为大国意而食之。”后数日，请骏等入宴，仪卫导从，如
初见之礼。王前设两床，床上并设草叶盘，方一丈五
尺，上有黄白紫赤四色之饼，牛羊鱼鳖猪蝳蝐之肉
百馀品。延骏升床，从者坐于地席，各以金锺置酒，女
乐迭奏，礼遗甚厚。寻遣那邪迦随骏贡方物，并献金
芙蓉冠、龙脑香，以铸金为多罗叶，隐起成文以为表，
金函封之。令婆罗门以香花奏《蠡鼓》而送之。既入海，
见绿鱼群飞水上，浮海十馀日，至林邑东南，并山而
行。其海水阔千馀步，色黄气腥，舟行一日不绝，云是
“大鱼粪也。”循海北岸，达于交趾。骏以六年春与那邪
迦于弘农谒帝，大悦，赐骏等物二百段，俱授秉义尉
那邪迦等官，赏各有差。

按《广东通志》，“赤土疆域与暹逻同。东波罗剌国，西婆
罗婆国，南诃罗旦国，北距大海，地方数千里。隋时，常
骏自南海郡水行，昼夜二旬，每值便风。至焦石山而
过，东南泊陵伽钵拔多洲，西与林邑相对，上有神祠
焉。又南行至狮子石，自是岛屿连接。又行二三日，西
望见狼牙修国之山，于是南达鸡笼岛，至于赤土之”
界。林邑，今占城。《星槎胜览》云：“自占城顺风十昼夜可
至”，是也。